**napirend**

**E L Ő T E R J E S Z T É S**

**Salföld Község Önkormányzata Képviselő-testületének**

**2019. október 18-án tartandó nyilvános Alakuló testületi ülésére.**

**Tárgy:**  Képviselői tiszteletdíjak meghatározása.

**Előterjesztő**: Fábián Gusztáv polgármester

**Előkészítette:** Nagy Éva, ügyintéző

--------------------------- Jogszabállyal nem ellentétes

Előterjesztő

-----------------------------------

Tóthné dr. Titz Éva aljegyző

Tisztelt Képviselő-testület!

Az Mötv. alapján a képviselői tiszteletdíj, természetbeni juttatás megállapítása opcionális. Amennyiben a Képviselő-testület úgy dönt, hogy díjazás megítéléséről határoz, úgy azt csak önkormányzati rendeletben foglalva teheti meg. A megállapított tiszteletdíj mértékével kapcsolatban részletszabályt a törvény nem tartalmaz, megkötése azonban, hogy a tiszteletdíj megállapítása nem veszélyeztetheti az önkormányzat kötelező feladatai ellátását.

Azon képviselők számára, akik többlet feladatot látnak el azzal, hogy bizottsági elnöki, vagy tagi feladatot látnak el, a képviselő-testület magasabb összegű tiszteletdíjat állapíthat meg.

A képviselők részére az Mötv. nem állapít meg sem költségátalányt, sem rendszeres költségtérítést, részükre eseti költségek megtérítésére van lehetőség. Ezen költségtérítés feltétele, hogy a képviselő által megelőlegezett kiadás vagy a képviselő-testület képviseletével, vagy a képviselő-testület, a polgármestert megbízásából végzett tevékenységgel legyen összefüggő, e mellett számlával kell igazolni a szükséges kiadásokat. A képviselői költségek kifizetését a polgármester engedélyezi.

Az Mötv. 35. §-a alapján a vonatkozó szabályok az alábbiak:

**35. §** (1) A képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében meghatározott tiszteletdíjat, természetbeni juttatást állapíthat meg.

(1a) A fővárosi közgyűlés fővárosi kerületi polgármester tagjai számára közgyűlési tagságukért tiszteletdíjat, költségtérítést, költségátalányt és egyéb juttatást nem állapíthat meg.

(2) Ha az önkormányzati képviselő tanácsnok, önkormányzati bizottság elnöke vagy tagja, számára magasabb összegű tiszteletdíj is megállapítható. Az önkormányzati képviselő számára történő tiszteletdíj megállapítása nem veszélyeztetheti az önkormányzat kötelező feladatai ellátását.

(3) Az önkormányzati képviselőnek a képviselő-testület képviseletében vagy a képviselő-testület, továbbá a polgármester megbízásából végzett tevékenységével összefüggő, általa előlegezett, számlával igazolt, szükséges költsége megtéríthető. A képviselői költségek kifizetését a polgármester engedélyezi.

(4) Az önkormányzati képviselő tiszteletdíja és egyéb juttatása közérdekből nyilvános adat.

A rendelet tervezet az Mötv. idézett rendelkezései alapján került összeállításra, így az abban meghatározott juttatások megállapítására lehetőséget ad, ugyanakkor a Képviselő-testület döntése alapján szűkíthető, esetleg természetbeni juttatásokkal bővíthető.

A rendelet tervezet összeállításánál figyelembe vételre került a jelenleg hatályban lévő e tárgyú rendelet, mely alapján a képviselők havi tiszteletdíja 30.000 Ft volt.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Salföld Község Önkormányzata Képviselő-testülete ../2019.(…) önkormányzati rendelete a képviselők tiszteletdíjáról

Társadalmi-gazdasági hatása: A képviselői tisztség betöltésének anyagi elismerése.

Költségvetési hatása: A település költségvetésében a forrást biztosítani szükséges. Pozitív, vagy negatív hatás attól függ, hogy az eddig megállapított 30.000 Ft/hó összeget a képviselő-testület milyen irányban változtatja.

Környezeti, egészségi következményei: nincs

Adminisztratív terheket befolyásoló hatása: nincs

Egyéb hatása: nincs.

A rendelet megalkotásának szükségessége: A Képviselő-testületi szándék.

A rendelet megalkotása elmaradása esetén várható következmények: nincs

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: költségvetési forrás biztosítása

INDOKOLÁS

Az Mötv. 35. § (1) bekezdése alapján az önkormányzati képviselő részére a Képviselő-testület tiszteletdíjat, természetbeni juttatást állapíthat meg, mely alapján a megállapítás nem kötelező, csak lehetőség.

Amennyiben megállapítás történik, azt rendeletben kell szabályozni.

1.§-ban meghatározásra került, hogy a képviselőt a 2019-2024-es ciklusban tiszteletdíj illeti meg.

2.§-ban a Képviselői tiszteletdíj összege kerül meghatározásra.

3.§-ban a rendelet hatályba lépésének kezdete, továbbá a korábbi rendelet hatályon kívül helyezése került megállapításra.

Kérem a Tisztelt Képviselő-testületet, hogy az előterjesztést megvitatni szíveskedjenek.

**Salföld Község Önkormányzata Képviselő-testületének**

**…/2019. (……) önkormányzati rendelete**

**a képviselők tiszteletdíjáról**

Salföld Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 35. § (1) bekezdésében meghatározott feladatkörében eljárva a következőket rendeli el:

1. § E rendelet szabályozza a helyi önkormányzati képviselőt (a továbbiakban: képviselő), megillető juttatásokat a 2019-2024-es választási ciklusban a megválasztásától megbízatása megszűnéséig.

2. § A képviselő tiszteletdíja …. Ft / hó.

3. § (1) Ez a rendelet a kihirdetését követő napon lép hatályba.

(2) Hatályát veszti a Salföld Község Önkormányzata Képviselő-testületének a képviselők tiszteletdíjáról szóló 12/2014. (XI.10.) önkormányzati rendelete.

…………… Tóthné dr. Titz Éva

polgármester aljegyző

A kihirdetés napja:

Tóthné dr. Titz Éva

aljegyző